# Národná rada Slovenskej republiky

VIII. volebné obdobie

# 744

**NÁVRH VLÁDY**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 669/2007 Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona Národnej rady Slovenskej republiky č.** [**162/1995 Z. z.**](https://www.slov-lex.sk/pravne-predpisy/SK/ZZ/1995/162/) **o katastri nehnuteľností (katastrálny zákon)
v znení neskorších predpisov**

Vláda Slovenskej republiky predkladá návrh na skrátené legislatívne konanie
o vládnom návrhu zákona, ktorým sa mení a dopĺňa zákon č. 669/2007 Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona Národnej rady Slovenskej republiky č. [162/1995 Z. z.](https://www.slov-lex.sk/pravne-predpisy/SK/ZZ/1995/162/) o katastri nehnuteľností (katastrálny zákon) v znení neskorších predpisov (ďalej len „návrh zákona“).

S cieľom eliminácie možného omeškania výstavby niektorých stavieb plánovanej diaľničnej siete Slovenskej republiky definovanej v prílohe k zákonu č. 669/2007 Z. z. a
s tým spojeným nežiaducimi negatívnymi sociálnymi, hospodárskymi a dopravnými vplyvmi sa Národnej rade SR navrhuje, aby prijala predkladané legislatívne opatrenia zamerané
na optimalizáciu procesov pri výstavbe diaľnic s cieľom dosiahnuť sociálno-ekonomické benefity rozvoja diaľničnej siete.

V nadväznosti na uvedené, berúc do úvahy skutočnosť, že náležitý rozvoj diaľničnej siete predstavuje dôležitý predpoklad pre socio-ekonomický rozvoj krajiny a za účelom aplikácie požiadavky hodnoty za peniaze realizovaných projektov sa pristupuje k legislatívnym opatreniam zameraným na akceleráciu, zefektívnenie a zjednodušenie procesov spojených s výstavbou diaľnic tak, aby bol zabezpečený riadny a včasný nábeh spoločenských benefitov spojených s užívaním diaľničnej siete.

V súlade s uvedeným a z dôvodu, že neprijatie navrhovaných opatrení v súvislosti s procesom výstavby diaľnic v SR môže spôsobiť značné hospodárske škody a zamedzenie dosiahnutia spoločenských benefitov spojených s užívaním plánovanej diaľničnej siete
sa podľa § 89 ods. 1 zákona Národnej rady Slovenskej republiky č. 350/1996
Z. z. o rokovacom poriadku Národnej rady Slovenskej republiky navrhuje Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona.

Bratislava 14. októbra 2021

**Eduard Heger, v. r.**

predseda vlády Slovenskej republiky

**Andrej Doležal, v. r.**

minister dopravy a výstavby

Slovenskej republiky